VW klar med danske priser på ID.3 GTX

Volkswagen har åbnet for bestillingerne af ikke bare én men hele to varianter af ID.3 GTX, der skal være den sportslige topmodel i ID.3-serien. GTX’erne er udstyret et nyt, større batteri, der på trods af flere motorkræfter, giver en rækkevidde på op til 601 WLTP-kilometer. Prisen starter ved 369.995 kroner.

Det er længere rækkevidde end nogen anden af ID.3-varianterne. Pro S toppede tidligere listen med en rækkevidde på op til 555 kilometer.

Ud over en “standardversion” af ID.3 GTX med 286 heste, kommer der også en Performance-version, der er udstyret med Volkswagen-mærkets hidtil kraftigste elmotor. Den har 326 heste og et drejningsmoment på 545 Nm og accelererer fra 0-100km/t på 5,7 sekunder. Begge udgaver af GTX’erne er i øvrigt baghjulstrukne.

Frontkofangeren har et GTX-specifikt design med et gitter i diamantmønster og karakteristiske trekantede GTX-LED-kørelys.

Batteriet er som sagt også nyt. Det er på 79 kWh netto, hvilket topper de andre udgaver (77 kWh). Også ladeeffekten er højere end på de øvrige ID.3’ere, nemlig 185 kW mod 175 kW. Det betyder, at batteriet kan oplades fra 10 til 80 procent på cirka 26 minutter, oplyser Volkswagen.

Undervognen er specifikt sat op til at levere en mere dynamisk køreoplevelse i ID.3 GTX modellerne og er blandt andet udstyret med kraftigere krængningsstabilisatorer, og selve afstemningen af undervognen er tilpasset den elektriske drivlinjes højere motoreffekt. De har et progressivt styretøj, der har variabel udveksling og en mere direkte styring, oplyses det.

Et kig indenfor i ID.3 GTX.

Ny adaptiv sportsundervogn

Performance-versionen er udstyret med en nyudviklet Sport DCC-undervogn, der ændrer affjedringskarakteristik afhængig af den valgte køreprofil.

I forhold til en ID.3 GTX er Performance-versionen – udover den adaptive undervogn og øget motoreffekt – også udstyret med elektrisk justerbare Topsport-sæder, Head-up-display med augmented reality og et Harman Kardon lydsystem med 480 W systemydelse.

| ID.3 GTX | ID.3 GTX Performance
Rækkevidde (WLTP) | 601 km | 591 km
Batteri (netto) | 79 kWh | 79 kWh
Motor | GTX 210 kW (286 hk) | GTX Performance 240 kW (326 hk)
Drejningsmoment | 545 Nm | 545 Nm
Tophastighed (elektronisk begrænset) | 200 km/t | 200 km/t
Ladeeffekt (AC/DC) | 11 kW / 185 kW | 11 kW / 185 kW
Pris | 369.995 kr. | 389.995 kr.

Volkswagen Danmark forventer at kunne levere de første ID.3 GTX’er til oktober.

iNPUT skal til den internationale prøvekørsel på ID.3 GTX i september. Du vil naturligvis kunne læse vores første indtryk af banditten her på siden. Og har du specifikke spørgsmål, vi skal tjekke efter, er du velkommen til at skrive til peter@input.dk eller smide en kommentar nedenfor.

VW klar med danske priser på ID.3 GTX