Nye ID-varianter med fokus på rækkevidde

Volkswagen Danmark har lanceret nye Move+ varianter af både ID.3 og ID.4, der kombinerer længere rækkevidde med en lavere pris. Begge er udstyret med den største batterivariant, men med mindre ekstraudstyr for at holde priserne nede.

For danskere med et stort kørselsbehov – eller bare dem, der vil slippe for hyppige ladestop – er de nye ID-modeller et attraktivt bud.

ID.3 Move+: 554 km til en skarp pris

Den kompakte ID.3 har allerede cementeret sin position som Danmarks mest solgte elbil i klassen for kompakte familiebiler. Nu får modellen en ny variant i form af ID.3 Move+, der gør den store 77 kWh-batteripakke mere tilgængelig.

Med en startpris på 309.995 kroner tilbyder ID.3 Move+ en rækkevidde på op til 554 WLTP-kilometer, mens lynladning med op til 175 kW gør det muligt at gå fra 10 til 80 procent batteri på 28 minutter. Har du travlt, kan du med ti minutters DC-ladning få op til 184 kilometers ekstra rækkevidde.

ID.3 Move+ kommer også med en solid udstyrspakke. Den triller af samlebåndet på 20” Sanya alufælge og er spækket med komfortfunktioner som multifunktionsrat med varme, 2-zoners klimaanlæg og nøglefri betjening. På sikkerhedsfronten får du blandt andet adaptiv fartpilot, lane assist og dynamic light assist.

ID.4 Move+: SUV med lang rækkevidde

Volkswagens mest populære elbil i Danmark, ID.4, får også en Move+-version. Med en pris på 339.995 kroner er den markant billigere end den tidligere bedst sælgende variant, ID.4 Style+, men tilbyder stadig det store 77 kWh-batteri og en rækkevidde på op til 546 WLTP-kilometer.

ID.4 Move+ er udstyret med en 286 hk elmotor og har samme ladehastighed som ID.3 Move+. Bilen er desuden spækket med assistentsystemer, herunder adaptiv fartpilot, lane assist og Blind Spot Sensor med Rear Traffic Alert. Komforten er i top med blandt andet opvarmet og lyddæmpet forrude samt multifunktionsrat med varme, mens 19-tommer Hamar-alufælge bidrager til det aerodynamiske design.

Præcis hvor Volkswagen har måttet gå på kompromis i forhold til Style+ varianterne, for at kunne holde priserne nede, fremgår ikke. Volkswagen Danmark har i skrivende stund nemlig ikke opdateret deres lister over ekstraudstyr med de nye Move+ varianter, så det er muligt at sammenligne direkte.

Nye ID-varianter med fokus på rækkevidde