ID.3 tilbyder ekstra hestekræfter på abonnement

For et år siden fik Volkswagen ID.3 et større facelift med helt ny drivlinje. Nu får bilen endnu en omgang med opgraderinger af infotainmentsystem, software og ladeevne. Ligesom man har mulighed for at opgradere motoreffekten med 28 ekstra hestekræfter. Enten ved engangsbetaling eller på et abonnement, der kan slås til og fra.

DC-ladning på Style-varianten løftes fra 120 til 165 kW, så den nu er på niveau med de øvrige varianter. Det forkorter ladetiden fra 35 til 24 minutter – en forbedring på hele 11 minutter. Nu er det kun den netop lancerede indstigningsmodel Pure, der halter efter. Den har dog stadig en ladeeffekt, der er højere end mange andre, nemlig 145 kW.

Style-udgaven har også fået et (lidt) større batteri, der øger rækkevidden fra 426 til 432 WLTP-kilometer. Lidt har også ret.

Samtlige varianter af ID.3 udstyres også med den store 12,9 tommer skærm, ligesom software version 5.0 er standard. Med det følger funktioner som eksempelvis forvarmning af højvoltsbatteriet for at opnå den maksimale ladeevne i forbindelse med lynladning. Det kan aktivers automatisk eller manuelt.

Med den nye software følger også integration af ChatGPT, hvis man er til den slags.

ID.3 | Pure | Pro | Style | Pro S | Max
Rækkevidde | 388 km | 430 km | 430 km | 555 km | 553 km
Batterikapacitet | 52 kWh | 59 kWh | 59 kWh | 77 kWh | 77 kWh
Motor | 170 hk | 204 hk | 204 hk | 204 hk | 204
Ladeeffekt (AC/DC) | 7,2 / 145 kW | 11 / 165 kW | 11 / 165 kW | 11 / 175 kW | 11 / 175 kW
Pris | 259.995 kr. | 299.995 kr. | 309.995 kr. | 319.995 | 329.995 kr.

(Priserne er hentet den 7. juni 2024).

Ekstra motorkraft på abonnement

Som nævnt introducerer Volkswagen også et nyt abonnement til dem, der gerne til have ekstra motorkraft i deres ID.3. I alle udgaver, pånær den billigste Pure-variant, kan man nu tilkøbe flere heste via onlineshoppen i bilens infotainmentsystem. På den måde er det muligt at tilkøbe 231 hk i stedet for de 204 hk, som er standard.

Den ekstra motoreffekt betyder, at accelerationstiden for 0-100 km/t i en ID.3 Pro/Style reduceres fra 7,6 til 6,6 sekunder. Den ekstra motoreffekt er tilgængelig for 149 kroner om måneden eller 5.850 kroner i engangsbetaling.

ID.3 tilbyder ekstra hestekræfter på abonnement